EL Επίσημη Εφημερίδα της Ευρωπαϊκής Ένωσης C 30/15

Τελική έκθεση του Συμβούλου ακροάσεων (1) στην υπόθεση COMP/38.636 — Rambus

2010/C 30/08

Το σχέδιο απόφασης οδηγεί στη διατύπωση των ακολούθων παρατηρήσεων:

1. Ιστορικό της υπόθεσης

Το παρόν σχέδιο απόφασης δυνάμει του άρθρου 9 του κανονισμού (ΕΚ) αριθ. 1/2003 αφορά ορισμένες πρακτικές της Rambus, εταιρείας των ΗΠΑ η οποία σχεδιάζει, αναπτύσσει και χορηγεί άδειες για τεχνολογίες σύνδεσης υψηλού εύρους ζώνης με μικροεπεξεργαστή (τσιπ) για ηλεκτρονικούς υπολογιστές, ηλεκτρονικά καταναλωτικά αγαθά και προϊόντα επικοινωνίας. Οι ισχυρισμοί αφορούν, ιδίως, την αξίωση από την πλευρά της Rambus πιθανώς καταχρηστικών δικαιωμάτων για τη χρήση ορισμένων διπλωμάτων ευρεσιτεχνίας για τα ηλεκτρονικά κυκλώματα «δυναμικής μνήμης τυχαίας προσπέλασης» (Dynamic Random Access Memory — DRAM) με συμπεριφορά σκοπίμως παραπλανητική, σύμφωνα με τους ισχυρισμούς, στο πλαίσιο της διαδικασίας καθορισμού προτύπων λόγω του ότι δεν γνωστοποίησε την ύπαρξη των διπλωμάτων και των αιτήσεων απονομής διπλωμάτων ευρεσιτεχνίας που εκ των υστέρων ισχυρίσθηκε ότι ήταν σχετικά με το εγκεκριμένο πρότυπο. Η Επιτροπή κατέληξε στο προκαταρκτικό συμπέρασμα ότι αυτές οι πρακτικές ενδέχεται να συνιστούν κατάχρηση δεσπόζουσας θέσης δυνάμει του άρθρου 82 ΕΚ.

2. Προκαταρκτική εκτίμηση και συνεπακόλουθη διαδικασία

Η υπόθεση στηρίζεται σε κοινή καταγγελία που υπέβαλαν οι εταιρείες Infineon (Γερμανία) και Hynix (Νότια Κορέα) στις 18 Δεκεμβρίου 2002, δυνάμει του άρθρου 3 του κανονισμού αριθ. 17 του Συμβουλίου. Η Infineon απέσυρε την καταγγελία της στις 5 Απριλίου 2005, μετά από ιδιωτική ρύθμιση με την Rambus.

Η Rambus έλαβε μη εμπιστευτική εκδοχή της καταγγελίας στις 28 Ιουλίου 2003 και υπέβαλε σχετικές παρατηρήσεις στις 8 Οκτωβρίου 2003.

Η Επιτροπή εξέδωσε στις 27 Ιουλίου 2007 κοινοποίηση των αιτιάσεων η οποία συνιστά την προκαταρκτική εκτίμηση δυνάμει του άρθρου 9 παράγραφος 1 του κανονισμού (ΕΚ) αριθ. 1/2003, και την οποία έλαβε η Rambus στις 30 Ιουλίου 2007. Στις 10 Αυγούστου 2007 δόθηκε στη Rambus πρόσβαση στο φάκελο της υπόθεσης.

Κατόπιν ειδικής αιτήσεως της Rambus, έδωσα στην Rambus παράταση για να απαντήσει στην κοινοποίηση των αιτιάσεων μέχρι τις 31 Οκτωβρίου 2007. Η Rambus απάντησε εμπρόθεσμα στην κοινοποίηση των αιτιάσεων.

Πολλές εταιρείες ζήτησαν να συμμετέχουν στη διαδικασία ως ενδιαφερόμενα τρίτα μέρη. Προς απάντηση σ’αυτές τις αιτήσεις, έκανα δεκτές τις εταιρείες IBM, Hewlett Packard και Micron Technology, Inc. στις 5 Σεπτεμβρίου 2007, Cray Inc. στις 17 Σεπτεμβρίου 2007, και Samsung Electronics Corp. και BT Group PLC στις 17 Οκτωβρίου 2007 και 25 Οκτωβρίου 2007, αντίστοιχα. Όλα αυτά τα μέρη ζήτησαν και έλαβαν μια μη εμπιστευτική εκδοχή της κοινοποίησης των αιτιάσεων. Οι Cray Inc., Hewlett Packard, IBM και Hynix υπέβαλαν γραπτές παρατηρήσεις σχετικά με αυτήν την εκδοχή τον Οκτώβριο του 2007.

Κατόπιν αιτήσεως της Rambus, έλαβε χώρα προφορική ακρόαση στις 4 και 5 Δεκεμβρίου 2007, με τη συμμετοχή των πέντε ενδιαφερόμενων τρίτων μερών (Cray Inc., Hynix, IBM, Micron Technology, Inc., και Samsung Electronics Corp.) και ενός εκπροσώπου της Federal Trade Commission ο οποίος συμμετείχε ως παρατηρητής.

Στις 23 Φεβρουαρίου 2009, η Επιτροπή απέστειλε στην Rambus επιστολή των πραγματικών περιστατικών, με την οποία κοινοποίησε στην εταιρεία τα εξής: (i) τον τρόπο με τον οποίο η Επιτροπή θα χρησιμοποιούσε ενδεχομένως ορισμένα έγγραφα που βρίσκονταν ήδη στην κατοχή της Rambus, (ii) τα συμπληρωματικά αποδεικτικά στοιχεία που συγκεντρώθηκαν και πως θα μπορούσε να τα χρησιμοποιήσει η Επιτροπή στην πιθανή περίπτωση απόφασης βάσει του άρθρου 82. Τα αποδεικτικά στοιχεία που αναφέρονται στην επιστολή των πραγματικών περιστατικών δόθηκαν στην Rambus με συνημμένο CD-ROM. Η Rambus υπέβαλε τις παρατηρήσεις της σχετικά με την επιστολή των πραγματικών περιστατικών στις 30 Μαρτίου 2009.

3. Υποβολή δεσμεύσεων και διαβούλευση με τους παράγοντες της αγοράς

Στις 8 Ιουνίου 2009 η Rambus υπέβαλε δεσμεύσεις (οι «δεσμεύσεις») στην Επιτροπή προς απάντηση των αντιρρήσεων που διατυπώθηκαν στην κοινοποίηση των αιτιάσεων, παρόλο που δήλωσε ότι διαφωνούσε με τα προκαταρκτικά συμπεράσματα της Επιτροπής.

Στις 12 Ιουνίου 2009, η Επιτροπή δημοσίευσε ανακοίνωση στην Επίσημη Εφημερίδα της Ευρωπαϊκής Ένωσης σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003, στην οποία συνοψίζονται η υπόθεση και οι δεσμεύσεις και κάλεσε τα ενδιαφερόμενα τρίτα μέρη να υποβάλουν τις παρατηρήσεις τους εντός ενός μηνός. Στις 23 Ιουλίου 2009, η Επιτροπή κοινοποίησε στην Rambus τις παρατηρήσεις που είχε λάβε από τα ενδιαφερόμενα τρίτα μέρη μετά τη δημοσίευση της ανακοίνωσης. Στις 14 Αυγούστου 2009, η Rambus υπέβαλε αναθεωρημένη πρόταση δεσμεύσεων.

4. Πρόσβαση στον φάκελο και στη διαβούλευση με τους παράγοντες της αγοράς

Επετράπη αρχικά στην Rambus η πρόσβαση στο φάκελο της υπόθεσης μετά την κοινοποίηση των αιτιάσεων. Επιπλέον, μετά την έκδοση της επιστολής των πραγματικών περιστατικών, παρασχέθηκε στη Rambus πρόσβαση στα αποδεικτικά στοιχεία που αναφέρονται σ’αυτήν. Μετά τη διαβούλευση με τους παράγοντες της αγοράς, δόθηκαν επίσης στην Rambus τα μη εμπιστευτικά κείμενα των παρατηρήσεων που υποβλήθηκαν στο πλαίσιο της εν λόγω διαβούλευσης.

Με επιστολή της 2ας Μαρτίου 2009, η Rambus μου κατήγγειλε ότι δεν είχε πλήρη πρόσβαση στον φάκελο της υπόθεσης μετά την έκδοση της επιστολής των πραγματικών περιστατικών και ότι δεν είχε λάβει πλήρη κατάλογο των εγγράφων που περιλαμβάνονται στον φάκελο. Επιπλέον, η Rambus υπέβαλε άλλες διαδικαστικές καταγγελίες, μεταξύ των οποίων, ειδικότερα, τον κατά τους ισχυρισμούς λανθασμένο χαρακτηρισμό των παρατηρήσεων ορισμένων τρίτων μερών ως «αυθόρμητων παρατηρήσεων» και το γεγονός ότι ο φάκελος δεν περιελάμβανε ορισμένα απαλλακτικά αποδεικτικά στοιχεία. Κατόπιν διαβουλεύσεων με την αρμόδια υπηρεσία της ΓΔ Ανταγωνισμός, κατέληξα στο συμπέρασμα ότι η Rambus είχε λάβει όλα τα ουσιαστικά έγγραφα, εκτός από ένα έγγραφο το οποίο παραλείφθηκε ακουσίως από τον φάκελο της υπόθεσης και εν συνεχεία δόθηκε στην Rambus στις 11 Μαρτίου 2009 μαζί με πλήρη κατάλογο του φακέλου μετά την επιστολή των πραγματικών περιστατικών. Όσον αφορά τις άλλες αντιρρήσεις της Rambus, τις θεώρησα ουσιαστικά αβάσιμες και ως εκ τούτου απερρίφθησαν.

Στις 31 Αυγούστου 2009, η Rambus υπέβαλε δήλωση στην Επιτροπή όπου αναγνώριζε ότι η Rambus είχε λάβει επαρκή πρόσβαση στις πληροφορίες που έκρινε αναγκαίες για να προτείνει τις δεσμεύσεις προκειμένου να ανταποκριθεί στις ανησυχίες που εξέφρασε η Επιτροπή.

5. Συμπέρασμα

Θεωρώ ότι στην παρούσα υπόθεση έχουν γίνει σεβαστά τα δικαιώματα ακροάσεως των μερών.

Βρυξέλλες, 29 Σεπτεμβρίου 2009 Karen WILLIAMS

(1) Σύμφωνα με τα άρθρα 15 και 16 της απόφασης της Επιτροπής 2001/462/ΕΚ, ΕΚΑΧ της 23 Μαΐου 2001 σχετικά με τα καθήκοντα του Συμβούλου Ακροάσεων σε ορισμένες διαδικασίες ανταγωνισμού — ΕΕ L 162 της 19.6.2001, σ. 21.